Woede ná teregstelling sonder medialede plaasvindQuintin Jones is ter dood veroordeel vir die moord op sy tante in 1999. (Foto: AFP / Texas Departement van Justisie) Anti-doodstraf-aktiviste in Texas, VSA, is woedend nadat ’n gevangene Woensdag sonder die teenwoordigheid van mediagetuies tereggestel is. Owerhede het glo van ’n dekade lange gebruik afgewyk toe hulle nagelaat het om lede van die media na die teregstelling van Quintin Jones (41) te nooi. Jones is ter dood veroordeel vir die moord op sy tante in 1999. Tronkowerhede het sedertdien om verskoning vir dié “growwe fout” gevra en die skuld op ’n kommunikasieblaps tussen amptenare gepak. “Daar is nooit ’n besluit geneem om mediagetuies te ontbied nie. ’n Ondersoek is van stapel gestuur om vas te stel wat gebeur het,” sê Jeremy Desel, woordvoerder van die departement vir misdaadgeregtigheid in Texas. Helen Prejean, ’n Katolieke non, het die voorval in ’n inskrywing op Twitter as “kommerwekkend” bestempel. Prejean se stryd teen die doodstraf het bekendheid verwerf toe dit in die Oscar-bekroonde rolprent Dead Man Walking omskep is. “Alle teregstellings in Texas moet onbepaald (verkieslik permanent) uitgestel word, hangende die ondersoek oor waarom mediagetuies nie tydens Jones se teregstelling teenwoordig was nie.” Volgens die Death Penalty Information Centre (DPIC) het Texas sedert 1982 al 570 teregstellings uitgevoer, meer as enige ander staat in Amerika, en dit is die eerste keer dat mediagetuies nie by verrigtinge ingesluit is nie. “Die media is letterlik mense se oë en ore in die teregstellingsproses – ’n kernfunksie wat hulle al jare lank vervul,” sê Robert Dunham, direkteur van DPIC. Hy beskryf die voorval as “uiters kommerwekkend”.